Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 21. sjednici održanoj 10.10.2024. godine, donijelo je

ODLUKU

o dodjeli Medalje Grada Koprivnice Karmen Bardek

I.

Medalja Grada Koprivnice dodjeljuje se Karmen Bardek za sveukupni doprinos u radu sa djecom i mladima na području dječjeg filmskog stvaralaštva.

II.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

III.

Javno priznanje uručit će se dobitnici na svečanoj sjednici Gradskog vijeća Grada Koprivnice u povodu obilježavanja 4. studenoga Dana Grada Koprivnice.

IV.

Financijska sredstva iz točke II. ove Odluke teretit će poziciju   183  - konto 3811 - Tekuće donacije u novcu Proračuna Grada Koprivnice za 2024. godinu.

V.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/24-01/0001

UR BROJ: 2137-1-04-01/3-24-26

Koprivnica, 10.10.2024.

PREDSJEDNIK:

Ivan Pal, prof.

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10., 3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su slijedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Medalja Grada Koprivnice dodijeli Karmen Bardek za sveukupni doprinos u radu sa djecom i mladima na području dječjeg filmskog stvaralaštva.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

Gospođa Karmen Bardek diplomirala je na Filozofskom fakultetu Zagreb – odsjek Čakovec, program studija razredna nastava. Dodatno se usavršavala polazeći seminare za voditelje filmskih i video družina te Školu medijske kulture. Redovito je sudjelovala na stručnim skupovima RN kao i edukacijama za montažu slike i zvuka i dr. Učiteljica je razredne nastave u Osnovnoj školi „Antun Nemčić Gostovinski“ i voditeljica Kino Sekcije „Mravec“ u Zajednici tehničke kulture Grada Koprivnice koju je osnovala 1995. godine.

Kroz društveno koristan rad i javnu kulturnu djelatnost aktivno je sa djecom i mladima uključena u rad lokalne i šire zajednice tijekom posljednjih 30 godina postojanja Filmske i video družine „Mravec“. Tijekom 30 godina rada u umjetničkom području dječjeg filmskog stvaralaštva, njeni učenici izrađuju scenarije prema kojima režiraju svoje buduće filmove. Snimajući te montirajući snimljene video materijale, izradili su ukupno 121 filmsko ostvarenje.

Kao voditeljica sekcije Zajednice tehničke kulture Grada Koprivnice, intenzivno je sve vrijeme doprinosila razvoju i ostvarenju dječjih potencijala. Uz nju, baveći se filmskim stvaralaštvom, razvijali su vještine i sposobnosti usmenog, pisanog i vizualnog komuniciranja. Otkrivali su povezanost umjetnosti, ekologije, znanosti i tehnike.

Gospođa Karmen Bardek, djeca i mladi članovi Kino sekcije „Mravec“, godinama marljivo i volontiraju režiranjem, snimanjem i montažom naručenih video ostvarenja od Grada Koprivnice za potrebe promocije gradskih projekata poput dugogodišnjeg Europskog tjedna kretanja, izgradnje prve Šparne hiže, promocije biciklizma itd. Izrađuju kratkometražne i dugometražne dokumentarne filmove na zahtjev gradskih udruga. Temeljem odluke Ministarstva znanosti, obrazovanja i športa, Karmen Bardek sudjeluje u organizaciji 47. revije hrvatskog filmskog i videostvaralaštva djece u Koprivnici.

U sklopu Videoradionice filmskog stvaralaštva u Nacionalnom centru tehničke kulture u Kraljevici, a u organizaciji Hrvatskog filmskog saveza, vodila je radionicu igranog filma za djecu iz raznih krajeva Republike Hrvatske. Od 2016. do 2024. godine organizira filmske radionice.

Od 2018. do 2012. godine KS „Mravec“ aktivno sudjeluje i u Erasmus+ projektu I know where I am from. U vrijeme pandemije 2020. i 2021. godine, Kino sekcija „Mravec“ omogućava i održavanje virtulnog državnog natječaja OŠ „Antun Nemčić Gostovinski“ Koprivnica izradom dokumentarnih filmova „Natječaj za najljepši dječji putopis-Putositnice“.

Gospođa Karmen Bardek 1995. godine osniva Filmsku i videodružinu i izrađuju svoj prvi igrani film Pale sam na svijetu, 2001. godine postaje član Zajednice tehničke kulture Grada Koprivnica i otada djeluje kao njezina sekcija. 2008. godine Kino sekcija „Mravec“ dobiva poziv kojem se odaziva te sudjeluje kao član Međunarodnog dječjeg žirija, a 2019. godine učenici izrađuju reportaže „Naivna umjetnost Podravine njezino novo ruho“ i „Tereza Dolenec – umjetnica i bioenergetičarka Podravine“ te video „I ja želim biti siguran pješak“. 2024. godine odrađena je projekcija edukativnog dokumentarnog filma „Dobro je znati“ na „Danima filmske pismenosti u kinu“.

Gospođa Karmen Bardek dobila je nagradu gradonačelnika Grada Koprivnica za najbolju učiteljicu OŠ „Antun Nemčić Gostovinski“ Koprivnica u 2008./2009. školskoj godini. 2015. godine je dobila Zlatnu plaketu UNICA-e za promicanje dječjeg filmskog stvaralaštva u Republici Hrvatskoj, a 2016. godine Povelju u povodu proslave 70 godina Hrvatske zajednice tehničke kulture.

Tu su i nebrojeni sati volontiranja i predanog rada sa djecom i mladima. Iz opisa njenog rada vidljiv je nemjerljiv doprinos društvenoj zajednici u Koprivnici i šire.

Zbog svega iznijetog predlaže se dodjela Medalje Grada Koprivnice Karmen Bardek za sveukupni doprinos u radu sa djecom i mladima na području dječjeg filmskog stvaralaštva.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić, dipl.oec.

Dubravka Kardaš, dipl.iur.