Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 21. sjednici održanoj 10.10.2024. godine, donijelo je

ODLUKU

o dodjeli Medalje Grada Koprivnice Nikoli Greguru

I.

Medalja Grada Koprivnice dodjeljuje se Nikoli Greguru za promicanje vrijednosti Domovinskog rata i zasluge u mirnom preuzimanju koprivničke vojarne 30. rujna 1991.

II.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

III.

Javno priznanje uručit će se dobitniku na svečanoj sjednici Gradskog vijeća Grada Koprivnice u povodu obilježavanja 4. studenoga Dana Grada Koprivnice.

IV.

Financijska sredstva iz točke II. ove Odluke teretit će poziciju   183  - konto 3811 - Tekuće donacije u novcu Proračuna Grada Koprivnice za 2024. godinu.

V.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/24-01/0001

UR BROJ: 2137-1-04-01/3-24-29

Koprivnica, 10.10.2024.

PREDSJEDNIK:

Ivan Pal, prof.

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10., 3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su slijedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Medalja Grada Koprivnice dodijeli Nikoli Greguru za promicanje vrijednosti Domovinskog rata i zasluge u mirnom preuzimnju koprivničke vojarne 30. rujna 1991.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

Gospodin Nikola Gregur nakon osnovne škole upisao je Nadbiskupsku klasičnu gimnaziju u Zagrebu, gdje je završio prva dva razreda te školovanje nastavio u koprivničkoj gimnaziji. Nakon toga upisao je Ekonoski fakultet u Zagrebu. Nakon prvih višestranačkih izbora 1991. postaje predsjednik Izvršnog vijeća Skupštine općine Koprivnica. Iste godine postaje predsjednik Kriznog štaba općine Koprivnica i predsjednik Komisije za pregovore s Jugoslavenskom narodnom armijom, koji su uspješno završili 30. rujna 1991. mirnim odlaskom JNA iz Koprivnice.

Nakon ustrojavanja županija 1993. godine imenovan je podžupanom, a 1997. jednoglasno je izabran za župan Koprivničko-križevačke županije. Iste godine na pojedinačnoj listi izabran je za zastupnika u Hrvatski državni sabor, ali je mjesto ustupio zamjenici. Nakon završenog mandata povlači se iz politike i postaje savjetnik predsjednika Uprave Belupa, a 2004. godine postaje direktor koprivničke filijale Croatia osiguranja gdje je radio do 2015. godine kad odlazi u mirovinu. Tijekom godina bio je član Skupštine Hrvatske gospodarske komore u Zagrebu, nadzornih odbora Podravske banke, Bilokalnika, Sloge, Podravke te predsjednik nogometnog kluba Slaven Belupo.

Aktivan je i dugogodišnji član Odbora za obilježavanje preuzimanja koprivničke vojarne 30.09.1991., te redoviti sudionik protokola obilježavanja obljetnica preuzimanja koprivničke vojarne kao i obilježavanje Dana koprivničkih branitelja.

U gospodarstvu, imao je dugogodišnju uspješnu karijeru, što je uključivalo i rukovodeće poziije te članstvo u Gospodarskom vijeću Županijske komore Koprivnica. Njegov doprinos lokalnom gospodarstvu bio je značajan jer je aktivno sudjelovao u promicanju ekonomskog razvoja Koprivnice, Koprivničko-križevačke županije, kao i šire. Njegov utjecaj u HGK-u i na lokalnim poslovnim krugovima osigurao je dugoročnu korist za poslovnu zajednicu.

Tijekom Domovinskog rata, bio je ključna figura kao predsjednik Kriznog štaba bivše Općine Koprivnica. Njegovo vodstvo i zalaganje u pregovorima za mirno preuzimanje koprivničke vojarne pokazali su njegovu predanost očuvanju mira i sprečavanju nepotrebnih žrtava. Njegova sposobnost pregovaranja i pronalaženja mirnih rješenja doprinijela je stabilnosti u jednom od najtežih perioda novije hrvatske povijesti. Doprinos tijekom Domovinskog rata i dugogodišnji rad na unaprjeđenju gospodarstva pokazuju da je gospodin Nikola Gregur svojim radom ostavio dubok trag u razvoju i napretku Koprivnice.

Zbog svega iznijetog predlaže se dodjela Medalje Grada Koprivnice Nikoli Greguru za promicanje vrijednosti Domovinskog rata i zasluge u mirnom preuzimanju koprivničke vojarne 30. rujna 1991.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić, dipl.oec.

Dubravka Kardaš, dipl.iur.