Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 21. sjednici održanoj 10.10.2024. godine, donijelo je

ODLUKU

o dodjeli Plakete Grada Koprivnice Dobrovoljnom vatrogasnom društvu Draganovec

I.

Plaketa Grada Koprivnice dodjeljuje se Dobrovoljnom vatrogasnom društvu Draganovec za sveukupni doprinos na području vatrogastva i rada s djecom i mladima kroz 30 godina djelovanja.

II.

Javno priznanje iz točke I. ove Odluke uručit će se na svečanoj sjednici Gradskog vijeća Grada Koprivnice u povodu obilježavanja 4. studenoga, Dana Grada Koprivnice.

III.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/24-01/0001

UR BROJ: 2137-1-04-01/3-24-33

Koprivnica, 10.10.2024.

PREDSJEDNIK:

Ivan Pal, prof.

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10. ,3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su slijedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Plaketa Grada Koprivnice dodjeli Dobrovoljnom vatrogasnom društvu Draganovec za sveukupni doprinos na području vatrogastva i rada s djecom i mladima kroz 30 godina djelovanja.

Dobrovoljno vatrogasno društvo Draganovec osnovano je 1994. godine. Trenutno ima 80 članova s tendencijom rasta. Posjeduju svu osobnu zaštitnu opremu za svoje operativne članove te opremu za požarne, tehničke i druge intervencije na koje izlaze na području mjesta, grada i šire. Aktivno rade s natjecateljskim ekipama, usavršavaju i opremaju članove sukladno potrebama te u suradnji s ostalim mjesnim udrugama sudjeluju u društvenom životu Draganovca.

Društvo je ove godine obilježilo 30 godina rada te je tom prigodom održana svečana proslava na kojoj su gotovo svi članovi primili neko od priznanja ili uvjerenja o osposobljenosti. S aktivnim radom započeli su odmah nakon osnivanja i to sudjelovanjem na vježbama, natjecanjima i edukacijama za svoje članove te edukcijama građana o protupožarnoj zaštiti. Aktivno sudjeluju u radu i aktivnostima koje organizira i provodi Vatrogasna zajednica grada Koprivnice. Sudjelovali su na gradskim, županijskim, državnim i međunarodnim natjecanjima.

Organizirali su vatrogasne turnire povodom mjesnog blagdana Sv. Vida. Najistaknutije aktivnosti su plasman ženske A ekipe na državno natjecanje 1999. godine te nadogradnja spremišta i okolnih nadstrešnica. U sastavu Društva radi se unazad nekoliko godina sa velikim brojem natjecateljskih ekipa u svim uzrastima i kategorijama, a svake godine nastupaju na gradskom vatrogasnom natjecanju. U sastavu društva imaju 16 operativnih članova sa liječničkim pregledima koji mogu izlaziti na intervencije ako se za to ukaže potreba

Članovi Društva sudjeluju i na ostalim vježbama i edukacijama u organizaciji VZG KC te VZŽ Koprivničko-križevačke, a unazad nekoliko godina njihovi operativni članovi odlaze i na dislokacije na priobalje. Od ostalih aktivnosti treba spomenuti svake godine organizaciju božićnog darivanja poklonima za oko 150 djece školskog uzrasta naselja Draganovec, organizaciju taktičko-pokaznih uz suradnju sa školama i drugo.

Zbog svega iznijetog predlaže se dodjela Plakete Grada Koprivnice Dobrovoljnom vatrogasnom društvu Draganovec za sveukupni doprinos na području vatrogastva i rada s djecom i mladima kroz 30 godina djelovanja.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić, dipl.oec.

Dubravka Kardaš, dipl.iur.