Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 21. sjednici održanoj 10.10.2024. godine, donijelo je

ODLUKU

o dodjeli Medalje Grada Koprivnice Mari Grašić

I.

Medalja Grada Koprivnice dodjeljuje se Mari Grašić za sveukupni doprinos u odgoju i obrazovanju djece i mladih i izuzetna postignuća učenika na natjecanjima iz matematike u zemlji i inozemstvu.

II.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

III.

Javno priznanje uručit će se dobitnici na svečanoj sjednici Gradskog vijeća Grada Koprivnice u povodu obilježavanja 4. studenoga Dana Grada Koprivnice.

IV.

Financijska sredstva iz točke II. ove Odluke teretit će poziciju   183  - konto 3811 - Tekuće donacije u novcu Proračuna Grada Koprivnice za 2024. godinu.

V.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/24-01/0001

UR BROJ: 2137-1-04-01/3-24-28

Koprivnica, 10.10.2024.

PREDSJEDNIK:

Ivan Pal, prof.

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10., 3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su slijedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Medalja Grada Koprivnice dodijeli Mari Grašić za sveukupni doprinos u odgoju i obrazovanju djece i mladih i izuzetna postignuća učenika na natjecanjima iz matematike u zemlji i inozemstvu.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

Gospođa Mara Grašić nakon gimnazije upisala je Pedagošku akademiju, smjer nastavnik matematike i fizike. Od 2000. godine do danas radi u OŠ „Braća Radić“ gdje predaje matematiku te je član tima za kvalitetu nastave. Radila je u Pučkom otvorenom učilištu Koprivnica kao vanjski suradnik. Od 2015. godine radi u Centru izvrsnosti u Koprivnici gdje predaje matematiku nadarenim učenicima. Redovito je mentor učenicima na županijskim, državnim i međunarodnim natjecanjima. Redovito sudjeluje u organizaciji Dana škole, Večeri matematike i Dana broja pi.

Osnivač je i predsjednica Udruge mladih koprivničkih matematičara koja između ostaloga organizira najveće ekipno natjecanje iz matematike „Mathema“ i međužupanijski stručno-metodički skup „Matematički motivi“. Osvojila je brojne nagrade i priznanja od kojih je istaknuta Nagrada Ministarstva znanosti i obrazovanja 2018./2019., 2021./2022 i 2022./2023. te je svake godine primila izvrsnicu Grada Koprivnice na „Tulumu izvrsnosti“. Voditeljica je Županijskog stručnog vijeća matematike od 2010. godine do danas.

Gospođa Mara Grašić izvrsna je savjetnica. Svojim radom s učenicima postiže odlične rezultate na raznim natjecanjima u Hrvatskoj i izvan nje. Zajedno s učenicima promovirala je OŠ “Braća Radić“ Koprivnica i Grad Koprivnicu u Bukureštu, Krakowu, Solunu, Cipru, a ove godine i u Rimu. Na EuroMath&EuroScience natjecanju njeni učenici su osvojili dva 1. mjesta, četiri 2. mjesta i četiri 3. mjesta. Ove godine je mentorirala i učenike koji su na međunarodnom matematičkom natjecanju Junior Naboj osvojili 6. mjesto od ukupno 1850 ekipa. Predsjednica je Udruge mladih koprivničkih matematičara koja popularizira matematiku diljem Hrvatske. Voditeljica je najvećeg ekipnog natjecanja u Hrvatskoj „Mathema u Koprivnici“ te je voditeljica i Županijskog stručnog vijeća iz matematike.

Sudjelovala je u stručnom povjerenstvu za prosudbu udžbenika koje je imenovalo Ministarstvo znanosti i obrazovanja. Dva puta je izabrana za najboljeg učitelja OŠ „Braća Radić“ Koprivnica. Također je sudjelovala u ispitivanju i recenziranju nacionalnih ispita koje provodi Nacionalni centar za vanjsko vrednovanje obrazovanja. Članica je tima za kvalitetu nastave u svojoj školi. Držala je predavanja kolegama na državnim, međužupanijskim i županijskim aktivima. Svake godine organizira radionice i izložbu radova na Dan grada Koprivnice. Imenovana je u Stručno povjerenstvo za uvid u stručno-pedagoški rad odgojno-obrazovnih radnika.

Zbog svega iznijetog predlaže se dodjela Medalje Grada Koprivnice Mari Grašić za sveukupni doprinos u odgoju i obrazovanju djece i mladih i izuzetna postignuća učenika na natjecanjima iz matematike u zemlji i inozemstvu.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić, dipl.oec.

Dubravka Kardaš, dipl.iur.