Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 21. sjednici održanoj 10.10.2024. godine, donijelo je

ODLUKU

o dodjeli Medalje Grada Koprivnice Božidaru Flisu

I.

Medalja Grada Koprivnice dodjeljuje se Božidaru Flisu za sveukupni doprinos razvoju i promicanju ronilačkog sporta na području Grada Koprivnice i Republike Hrvatske

II.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

III.

Javno priznanje uručit će se dobitnici na svečanoj sjednici Gradskog vijeća Grada Koprivnice u povodu obilježavanja 4. studenoga Dana Grada Koprivnice.

IV.

Financijska sredstva iz točke II. ove Odluke teretit će poziciju   183  - konto 3811 - Tekuće donacije u novcu Proračuna Grada Koprivnice za 2024. godinu.

V.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/24-01/0001

UR BROJ: 2137-1-04-01/3-24-27

Koprivnica, 10.10.2024.

PREDSJEDNIK:

Ivan Pal, prof.

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10., 3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su slijedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Medalja Grada Koprivnice dodijeli Božidaru Flisu za izuzetan doprinos razvoju i promicanju ronilačkog sporta na području Grada Koprivnice i Republike Hrvatske.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

Gospodin Božidar Flis završio je Srednju školu za elektrotehničara, a diplomirao je na Kineziološkom fakultetu u Zagrebu na višoj sportskoj školi za trenere te stekao naziv trener ronjenja.

Od 1979. godine radi u Podravki d.d. na mjestu voditelja tehničke zaštite. 1994. godine položio je ispit za instruktora te vodi tečajeve ronjenja za sve ronilačke kategorije i ronilačke specijalnosti kao što su kompresorist-punilac ronilačkih boca, noćno ronjenje, dubinsko ronjenje i ronjenje u suhom odijelu. Do sada je obučio preko 400 ronilaca svih kategorija.

Uz sportski dio, godinama je aktivan član tima koji radi ronilačke radove i sudjeluje u akcijama traženja i vađenja utopljenika. Izvukao je 28 stradalih osoba. Spomenuti tim čiji je član i Božidar Flis, objavio je vađenje potonulih objekata na našim jezerima, a zarađenim financijskim sredstvima ronilački klub „Šoderica“ izgradio je vlastiti objekt na jezeru Šoderica.

Od 1978. godine bavi se ronilačkim sportom – podvodnom orijentacijom. Svojim rezultatima 1989. godine osigurao je poziv u reprezentaciju Jugoslavije. Nakon osamostaljena Hrvatske član je reprezentacije Hrvatske u podvodnoj orijentaciji sve do 2001. godine. Sudjelovao je na svjetskim prvenstvima u Australiji, Mađarskoj, španjolskoj i Hrvatskoj, na europskim prvenstvima u Češkoj i Austriji te na finalu Svjetskog kupa u Francuskoj. Kao trener reprezentacije Hrvatske sudjelovao je na Svjetskom prvenstvu u Mađarskoj i Španjolskoj. U Ronilačkom klubu „Šoderica“ aktivno sudjeluje kao natjecatelj od 1982. godine, a klub je osvojio dva naslova prvaka Jugoslavije i pet naslova prvaka Hrvatske. Posebno treba istaknuti njegov rad s djecom u Ronilačkom klubu „Šoderica“, gdje su postignuti izuzetni rezultati.

Trenutačno u Ronilačkom klubu „Šoderica“ obavlja dužnost tajnika, trenera, instruktora i nadzornika ronjenja.

Zbog svega iznijetog predlaže se dodjela Medalje Grada Koprivnice Božidaru Flisu za sveukupni doprinos razvoju i promicanju ronilačkog sporta na području Grada Koprivnice i Republike Hrvatske.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić, dipl.oec.

Dubravka Kardaš, dipl.iur.