Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 21. sjednici održanoj 10.10.2024. godine, donijelo je

ODLUKU

o dodjeli Plakete Grada Koprivnice Odjelu za dijalizu OB “Dr. T. Bardek“, Koprivnica

I.

Plaketa Grada Koprivnice dodjeljuje se Odjelu za dijalizu OB “Dr. T. Bardek“, Koprivnica, za sveukupni doprinos i iznimne rezultate u liječenju bubrežnih bolesti.

II.

Javno priznanje iz točke I. ove Odluke uručit će se na svečanoj sjednici Gradskog vijeća Grada Koprivnice u povodu obilježavanja 4. studenoga, Dana Grada Koprivnice.

III.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/24-01/0001

UR BROJ: 2137-1-04-01/3-24-34

Koprivnica, 10.10.2024.

PREDSJEDNIK:

Ivan Pal, prof.

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10. ,3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su slijedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Plaketa Grada Koprivnice dodjeli Odjelu za dijalizu OB “Dr. T. Bardek“, Koprivnica, za sveukupni doprinos i iznimne rezultate u liječenju bubrežnih bolesti.

Odjel za hemodijalizu osnovan je 1985. godine. Osnivač i prvi voditelj centra je dr. Branko Heinrich. 2007. godine Republika Hrvatska pristupa Eurotransplant programu. 2012. godine počinje intenziviranje aktivnosti na transplantacijskom programu čime se OB Koprivnica aktivno uključuje u procese eksplantacije organa, a bolesnici na hemodijalizi time dobivaju veću mogućnost presađivanja bubrega u tercijarnim centrima. Iste godine uvedena je peritonejska dijaliza, a 2014. godine prva plazmafereza u OB Koprivnica. Do sada je na hemodijalizi OB Koprivnica dijalizirano 2007 bolesnika, uz to je provedeno 400 000 postupaka dijalize.

Otvaranjem hemodijalize u OB Koprivnici pod vodstvom dr. Branka Heinricha i dr. Silve Bezjak 1985., započinje liječenje bubrežnih bolesnika u terminalnoj fazi bolesti. Razvoj djelatnosti doživljava svoj uzlet sredinom 2000-ih dolaskom dr. Samovojske i dr. Žabića u ustanovu. Započinje nova era u liječenju bolesnika sa kroničnom bubrežnom bolesti, uvođenjem novih naprednih metoda liječenja. Razvojem i gradnjom novog Centra za hemodijalizu, bolesnici dobivaju trajniju skrb i liječenje koje se odvija po europskim standardima.

Centar svoj rad organizira šest dana tjednom, u dvije ili tri smjene, uz dostupnost medicinskog osoblja 365 dana godišnje. Dr. Žabić uvodi OB Koprivnicu i Odjel za hemodijalizu u europski program transplantacije bubrega sa započinjanjem pripreme i obrade bolesnika za transplantaciju bubrega. Do danas je uspješno transplantirano putem Eurotransplanta 95 bolesnika, dok je velik broj građana također u fazi obrade za stavljanje na listu za transplantaciju bubrega. Uvodi nove metode liječenja kao što su kontinuirane metode hemodijalize, ugradnja trajnih dijaliznih katetera kod kontrolom dijaskopije te plazmaferezu što indirektno omogućava liječenje bolesnika koji nemaju samo bubrežna oboljenja već niz drugih bolesti. Napredak i streloviti razvoj djelatnosti omogućio je da koprivnička dijaliza, njezini djelatnici i Grad Koprivnica danas slove za vodeći nefrološki centar kontinentalne Hrvatske gdje se za pomoć i liječenje obraćaju ne samo građani našeg Grada nego i cijele kontinentalne (pa i primorske) Hrvatske.

Odjel za dijalizu OB “Dr. T. Bardek“, Koprivnica, zaslužan je trajno promicanje zaštite zdravlja bubrega građana Grada Koprivnice i cijele županije, prevenciju i rano otkrivanje kroničnih bubrežnih bolesti, skrb za bolesnike u završnoj fazi bubrežnog oštećenja, uključivanje u OB Koprivnica u transplantacijski program Republike Hrvatske zahvaljujući kojemu je više desetaka sugrađana prošlo kroz predtransplantacijsku obradu, uvršteno na transplantacijsku listu i uspješno transplanitrano (ukupno 95 iz cijele županije).

Zbog svega iznijetog predlaže se dodjela Plakete Grada Koprivnice Odjelu za dijalizu OB “Dr. T. Bardek“, Koprivnica za sveukupni doprinos i iznimne rezultate u liječenju bubrežnih bolesti.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić, dipl.oec.

Dubravka Kardaš, dipl.iur.