Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 21. sjednici održanoj 10.10.2024. godine, donijelo je

ODLUKU

o dodjeli Plakete Grada Koprivnice Šahovskom športskom klubu „Podravka“ Koprivnica

I.

Plaketa Grada Koprivnice dodjeljuje se Šahovskom športskom klubu „Podravka“ Koprivnica za sveukupni doprinos razvoju i promicanju šahovskih aktivnosti na području Grada Koprivnice.

II.

Javno priznanje iz točke I. ove Odluke uručit će se na svečanoj sjednici Gradskog vijeća Grada Koprivnice u povodu obilježavanja 4. studenoga, Dana Grada Koprivnice.

III.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/24-01/0001

UR BROJ: 2137-1-04-01/3-24-35

Koprivnica, 10.10.2024.

PREDSJEDNIK:

Ivan Pal, prof.

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10. ,3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su slijedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Plaketa Grada Koprivnice dodjeli Šahovskom športskom klubu „Podravka“ Koprivnica, za sveukupni doprinos razvoju i promicanju šahovskih aktivnosti na području Grada Koprivnice.

Šahovski športski klub „Podravka“ Koprivnica osnovan je 1998. godine. Njegova osnovna aktivnost je igranje natjecateljskog šaha na pojedinačnim i ligaškim seniorskim, juniorskim i kadetskim momčadskim natjecanjima te popularizacija ove „kraljevske“ igre među mladim generacijama kroz edukaciju, igru i treninge. Natrofejniji je koprivnički i županijski šahovski klub.

Glavni je nositelj šahovskih aktivnosti na području Grada Koprivnice te je jedan od najuspješnijih klubova u Koprivničko-križevačkoj županiji. U okviru kluba djeluje kontinuirano već tridesetak godina moderna i uspješna Škola šaha Podravka i okuplja prosječno oko 25 do 30 polaznika osnovnoškolskog i srednjoškolskog uzrasta. Klub je kroz svoju natjecateljsku povijest ligaški nastupao i u IA i u IB državnoj ligi, a u ovoj sezoni je rezultatski pozicioniran u vrhu II lige Centar.

Osim igranja liga, pojedinačnih turnira i treninga, Šahovski športski klub „Podravka“ Koprivnica, organizator je i mnogih turnira na području Grada Koprivnice. Također je uz pomoć Grada Koprivnice uspio organizirati simultanku bivšeg svjetskog šahovskog prvaka, legendarnog Garija Kasparova na 20 ploča na Renesansnom festivalu u Koprivnici. Više generacija kadeta i juniora Šahovskog športskog kluba „Podravka“ su bili osvajači mnogobrojnih zlatnih državnih medalja na pojedinačnim, klupskim i školskim prvenstvima Hrvatske. Najuspješniji igrači sudjelovali su i na svjetskim prvenstvima i mnogim međunarodnim turnirima. Koprivnički mladi šahisti, većinom članovi Šahovskog športskog kluba „Podravka“, su osvojili dvostruku krunu državnih momčadskih prvaka na ovogodišnjem osnovnoškolskom i srednjoškolskom prvenstvu Hrvatske.

Zbog svega iznijetog predlaže se dodjela Plakete Grada Koprivnice Šahovskom športskom klubu „Podravka“ Koprivnica za sveukupni doprinos razvoju i promicanju šahovskih aktivnosti na području Grada Koprivnice.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić, dipl.oec.

Dubravka Kardaš, dipl.iur.